वस्तुतः अन्य भारतीय भाषाओं और हिंदी में बी.बी.सी. हिंदी सेवा- लंदन का प्रसारण द्वितीय महायुद्ध १९४० के दौरान मोर्चे पर लड़ रहे हिंदुस्तानी सिपाहियों की भाषाई आवश्यकताओं को मद्दे नज़र रखते हुए किया गया था। उस समय बी.बी.सी. हिंदी सेवा-लंदन के प्रसारण से मिस्टर आर्वेल के साथ सुप्रसिद्ध अभिनेता बलराज साहनी, उनकी पत्नी संतोष साहनी, कपूरथला की राजकुमारी इंदिरा, इकबाल बहादुर सरीन और मुल्कराज आनंद आदि जुड़े हुए थे। बी.बी.सी. लंदन से प्रसारित होने वाले फौजी भाइयों के लिए प्रसारित आधे घंटे के उस हिंदुस्तानी कार्यक्रम की शुरुआत इकबाल की पंक्ति सारे जहाँ से अच्छा हिंदोस्ताँ हमारा से हुआ करती थी जिसमें सभी प्रसारक स्वर मिलाते थे। श्रोताओं के पत्र पढ़े जाते थे और फ़रमाइशी गानों के रिकार्ड बजते थे। उन दिनों ब्रिटेन में आज की तरह हिंदी सिनेमाघर नहीं होते थे पर हिंदुस्तानी खाना वीरा स्वामी रेस्ट्राँ में मिल जाया करता था जिसमें चिकन टिक्का और बिरियानी खाने वाले अधिकांशतः अंग्रेज़ ही होते थे। इस तरह हिंदी का विस्तार बी.बी.सी. प्रसारण के अंतर्गत नाटकों के रेडियो रूपांतर, लंदन या आसपास होने वाले सांस्कृतिक और कला महोत्सव, क्रिकेट टेस्ट मैच, पुस्तक समीक्षा आदि के साथ भारत से आए राजनीतिक, साहित्यिक और फ़िल्मी मेहमानों के साक्षात्कार आदि के द्वारा होता रहा। यह कहना अनुचित न होगा कि ब्रिटेन में हिंदी के प्रचार प्रसार और उन्नयन का कार्य दशकों पहले बी.बी.सी. रेडियो के प्रसारण द्वारा भी हुआ।